b'\n_START_ARTICLE_\nLakrimatoriai\n_START_PARAGRAPH_\nLakrimatoriai (angl. lachrymators, lachrymatory agents)\xc2\xa0\xe2\x80\x93 cheminiai junginiai, kurie dirgina aki\xc5\xb3 ragenos nervus ir sukelia a\xc5\xa1arojim\xc4\x85, skausm\xc4\x85, kartais net laikin\xc4\x85 aklum\xc4\x85._NEWLINE_Lakrimatoriai susidaro kai kuriuose augaluose. Pvz., pa\xc5\xbeeistuose svog\xc5\xabno audiniuose special\xc5\xabs fermentai skaldo aliin\xc4\x85 ir susidaro lakrimatorius propantialio S oksidas (propanthial S-oxide). Tokie lakrimatoriai yra augal\xc5\xb3 apsaugos priemon\xc4\x97._NEWLINE_Kai kuriose laboratorin\xc4\x97se ar pramonin\xc4\x97se chemin\xc4\x97se reakcijose susidaro junginiai, turintys lakrimatori\xc5\xb3 savybi\xc5\xb3, kurios yra nepageidautinos. Toki\xc5\xb3 med\xc5\xbeiag\xc5\xb3 pavyzd\xc5\xbeiai yra benzilchloridas, sulfinilchloridas ir acetanhidridas._NEWLINE_Kai kurie cheminiai junginiai gaminami tam, kad b\xc5\xabt\xc5\xb3 naudojami kaip lakrimatoriai. Jie naudojami kaip nemirtinasis cheminis ginklas. Tokie lakrimatoriai vadinami a\xc5\xa1arin\xc4\x97mis dujomis. Pvz., nonivamidas, bromacetonas, fenacilo bromidas, ksililo bromidas. Dalis a\xc5\xa1arinio veikimo chemini\xc5\xb3 agent\xc5\xb3 vadinami dviraid\xc4\x97mis santrumpomis\xc2\xa0\xe2\x80\x93 CS dujos, OC aerozolis, CR (dibenzoksazepinas), CN (chloracetofenonas)._NEWLINE_Lakrimatori\xc5\xb3 molekul\xc4\x97s da\xc5\xbenai turi strukt\xc5\xabrin\xc4\xaf element\xc4\x85 Z=C-C-X, kur Z \xc5\xbeymi anglies ar deguonies, o X\xc2\xa0\xe2\x80\x93 bromo ar chloro atom\xc4\x85.\n_START_SECTION_\nPoveikis\n_START_PARAGRAPH_\nLakrimatoriai veikia dirgindami aki\xc5\xb3, nosies, burnos ir kv\xc4\x97pavimo tak\xc5\xb3 gleivines. Dirginimas sukelia a\xc5\xa1arojim\xc4\x85, \xc4\x8diaud\xc4\x97jim\xc4\x85, kos\xc4\x97jim\xc4\x85, apsunkint\xc4\x85 kv\xc4\x97pavim\xc4\x85, skausm\xc4\x85 akyse, kartais\xc2\xa0\xe2\x80\x93 laikin\xc4\x85 aklum\xc4\x85._NEWLINE_Vienas sp\xc4\x97jam\xc5\xb3 lakrimatori\xc5\xb3 receptori\xc5\xb3 yra TRPA1 jon\xc5\xb3 kanalas, kurio yra tri\xc5\xa1akio nervo gal\xc5\xabn\xc4\x97l\xc4\x97se akyse, nosyje, burnos gleivin\xc4\x97se.'